50.		Rozhodnutie o vykonaní obhliadky (§ 38 ZoSK)
Okresný úrad Michalovce, odbor všeobecnej vnútornej správy
Jilemnického ul. č. 45, 071 01 Michalovce
						Č. j.: A/2023/9877/Oú, OVVS/Ný 
Vec: Rozhodnutie					Michalovce dňa 9. 5. 2023
Okresný úrad Michalovce, odbor všeobecnej vnútornej správy, Jilemnického ul. č. 45, 071 01 Michalovce ako príslušný prvostupňový správny orgán vo veciach priestupkov podľa § 50 ods. 1 zákona č. 372/1990 Zb. o priestupkoch v znení neskorších predpisov nariaďuje miestnu obhliadku podľa § 38 ods. 1 zák. č. 71/1967Zb. o správnom konaní v znení neskorších predpisov
na deň 24. mája 2023 o 11.00 hod.
na vykonanie dôkazov obhliadkou na mieste samom, t. j. na parcele č. 345/1, k. ú. Michalovce na Karpatskej ul. č. 345/16, 070 01 Michalovce. Predmetom obhliadky sú ovocné stromy a ovocné kríky vysadené na parc. č. 345/1, k. ú. Michalovce.
Vlastník tejto nehnuteľnosti je povinný obhliadku strpieť.
Odôvodnenie:
Pri prerokovaní priestupku proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, ktorého sa mal dopustiť obvinený Ján Novotný, bytom Karpatská ul. č. 347/18, 070 01 Michalovce tým, že dňa 23. 4. 2023 o 18.00 hod. vstúpil na pozemok parc. č. 345/1, k. ú. Michalovce na Karpatskej ul. č. 345/16, ktorého vlastníčkou je Gabriela Žuchová a neznámou tekutinou polial tri ovocné stromy a päť ovocných kríkov, v dôsledku čoho tieto zhnedli a vyschli, rozhodol správny orgán tak, že na účely dokazovania v tejto veci je nevyhnutné vykonať obhliadku stavu veci na mieste samom a tak vylúčiť možnosť spochybnenia poškodenia majetku Gabriely Žuchovej.
Poučenie:
Proti tomuto rozhodnutiu možno podať odvolanie do 15 dní odo dňa jeho doručenia na Okresný úrad v Michalovciach, odbor opravných prostriedkov, Jilemnického ul. č. 45, 071 01 Michalovce.
Správny orgán vylučuje odkladný účinok odvolania podľa § 55 ods. 2 zákona č. 71/1967 Zb. o správnom konaní v znení neskorších predpisov z dôvodu, aby účastník konania neutrpel nenahraditeľnú ujmu. Toto rozhodnutie nie je preskúmateľné súdom.
	JUDr. Peter Santner
vedúci odboru všeobecnej vnútornej správy
Rozhodnutie dostanú:
–	Gabriela Žuchová, Karpatská ul. č. 345/16, Michalovce
–	Ján Novotný, Karpatská ul. č. 347/18, Michalovce
–	Ing. Miroslav Šuba, súdny znalec, Gabajova ul. č. 2/45, Michalovce
–	spis 
Poznámka
Obhliadka je jedným z dôkazných prostriedkov, pomocou ktorého správny orgán získava poznatok o skutočnosti, ktorá je podkladom pre rozhodnutie v správnom konaní. Obhliadku nariadi správny orgán a jej predmetom môžu byť veci hnuteľné a nehnuteľné. 
Obhliadku možno vykonať
•	predložením predmetu obhliadky správnemu orgánu,
•	strpením obhliadky na mieste samom.
O výsledku dokazovania musí správny orgán spísať zápisnicu.
S miestnou obhliadkou možno spojiť aj vykonanie iných dôkazov ako je výsluch svedkov alebo znalcov. Splnenie povinností súvisiacich s obhliadkou možno vynútiť aj uložením poriadkovej pokuty alebo výkonom rozhodnutia. Náklady spojené s obhliadkou uhrádza správny orgán tomu, kto nie je účastníkom konania.
Správny orgán je povinný prizvať na miestnu obhliadku účastníkov konania, toho, kto je oprávnený nakladať s predmetom obhliadky, a tiež ďalšie zainteresované osoby, napr. starostu obce a všetkým zúčastneným dá možnosť vyjadriť sa k predmetu obhliadky, prípadne navrhnúť ďalšie doplnenie dokazovania.